צביקה שרף

צביקה שרף (נולד ב-18 בדצמבר 1951 בתל אביב) הוא מאמן כדורסל ישראלי. מבכירי מאמני הכדורסל בישראל.

 קריירה 
שרף שיחק בקבוצת הנוער של מכבי תל אביב, ונשלח בגיל 16, יחד עם בן גילו פיני גרשון לקורס מאמני כדורסל.

שרף אימן קבוצות רבות בישראל, כמו מכבי תל אביב, הפועל תל אביב, הפועל רמת גן והפועל ירושלים, בנוסף היה עוזר מאמן של המאמן היהודי-אמריקאי רודי ד'אמיקו בזכייה של מכבי תל אביב בגביע אירופה בעונת 1980–1981, ובעונה המוצלחת ביותר של מכבי, בה זכתה בכל הישג אפשרי, תחילה בגביע הבין-יבשתי, לאחר מכן גביע המדינה, אליפות המדינה וגביע אירופה לאלופות, בפעם השנייה בתולדותיה. במכבי תל אביב שרף אימן בין השנים 1983–1992 (למעט עונת 1987/1988 וחלק מעונת 1989/1990), וכמו כן אימן שרף את מכבי בשנים 1995–1997 וב-2008, במהלך שנותיו במכבי זכה עם הקבוצה ברוב התארים בליגה אליפות וגביע המדינה, באירופה הגיע להצלחות רבות, וניצחונות היסטוריים, עם זאת לא זכה בגביע אירופה לאלופות. בהיותו מאמן מכבי תל אביב הגיעה לשלושה משחקי גמר, בהם הפסידה בשנים: 1987,1989,2008. שרף אימן גם באירופה, בקבוצה היוונית אריס סלוניקי, עימה זכה בגביע אירופה למחזיקות גביע (עונת ), בפאו"ק סלוניקי, בלימוז' הצרפתית, בדינמו מוסקבה ובספרטק סנט פטרסבורג.

שרף גם שימש כמאמן הנבחרת הלאומית של ישראל בכדורסל. הוא מונה לראשונה לתפקיד בשנת 1984 (בגיל 33) ובקדנציה הראשונה שלו, שנמשכה 3 שנים, הוליך את הנבחרת להשתתפות בשתי אליפויות אירופה וכן להשתתפות היסטורית באליפות העולם בספרד בקיץ 1986 (מקום 7). בכל תולדותיה השתתפה ישראל רק פעמיים באליפות העולם (בפעם הראשונה, ב-1954 בברזיל, ישראל הוזמנה להשתתף ללא משחקי מוקדמות).

הכישלון באליפות אירופה של 1987 (מקום 11) גרם לפיטורי שרף, אך הוא שב למשרה הבכירה ביותר של הכדורסל הישראלי כעבור 4 שנים לקדנציה שנייה שנמשכה 6 שנים (1991–1997). במהלך תקופה זו, עם אפי בירנבוים כעוזרו, הוליך את הנבחרת ל-3 הופעות באליפויות אירופה, לאחר שהנבחרת נעדרה ממעמד זה במשך 6 שנים (לא הצליחה להעפיל לטורנירים של 1989 ושל 1991).

בשנת 2005 קיבל על עצמו שרף שוב את תפקיד מאמן הנבחרת, והחליף את דייוויד בלאט, שהתפטר מאימון הנבחרת כחודש וחצי לפני פתיחת טורניר ההזדמנות האחרונה להשתתפות בטורניר אליפות אירופה והותיר בלבול ומבוכה בנבחרת ובאיגוד הכדורסל. שרף הצליח להוליך את הנבחרת (שכונתה אז בתקשורת הישראלית "כח צביקה") להעפלה לאליפות אירופה והוביל את הנבחרת באליפות לניצחונות מרשימים על לטביה ועל ספרד החזקה.

הנבחרת הלאומית בהדרכת שרף כשלה שוב בטורניר קדם אליפות אירופה 2007, אך כמו בפעם שעברה הצליחה להיכנס לתחרות אחרי ניצחון בטורניר ההזדמנות האחרונה.

בנוסף לתפקידו כמאמן הנבחרת, שימש שרף כפרשן לענייני כדורסל בערוץ הספורט, והשתתף במשך שנתיים בתוכנית "יציע העיתונות" לצידם של רון קופמן, שלמה שרף וניב רסקין.

שרף הצליח לעשות מה שרבים לפניו ניסו ונכשלו, הוא המאמן הישראלי הראשון שניצח באיטליה, היה זה ניצחון של מכבי תל אביב על קבוצת בנקו רומא 90–94 ב-31 בינואר 1985. הניצחון השני של מכבי על אדמת איטליה, גם כן בהדרכת שרף, היה על קבוצת טרסר מילאנו 79–94, ב-19 בפברואר 1987. באותה עונה הוביל שרף את מכבי גם לניצחונה הראשון אי פעם במדריד מול ריאל - 89-82 ב-12 במרץ 1987.
צביקה שרף אשר ידוע "כמכביסט" מושבע הגיע עם מכבי תל אביב שלוש פעמים לגמר גביע אירופה אך לא הצליח לזכות עם הקבוצה באליפות אירופה.

ב-5 ביוני 2007 חתם כמנכ"ל בקבוצת מכבי תל אביב, תחתיו שימש עודד קטש כמאמן הקבוצה. ב-1 בינואר 2008 החליף שרף את קטש בעמדת המאמן לאחר שהאחרון התפטר מתפקידו. תחת הדרכתו הגיעה הקבוצה לגמר היורוליג, אך הפסידה לצסק"א מוסקבה. בישראל הגיעה הקבוצה לגמר הפיינל-פור, והפסידה במשחק להפועל חולון. בתום העונה מונה אפי בירנבוים כמאמן הקבוצה במקום שרף.

ביוני 2011 עזב את תפקידו האחרון כמאמן בספרטק סנט פטרסבורג ובחודש ספטמבר 2011 חזר שרף לצוות ערוץ הספורט ולתוכנית יציע העיתונות, ואף הצטרף לפאנל תוכנית הכדורסל חמישיות לצד עפר שלח ושימי ריגר.

ב-2012 מונה ליו"ר מועצת המנהלים של חברה ספקטרוניקס, חברה ציבורית העוסקת בפיתוח, ייצור ושיווק מערכות גילוי להבות וגזים, וכיבוי אש לשימושים צבאיים ואזרחיים.

ב-2012 החליט לרוץ לתפקיד יו"ר איגוד הכדורסל, ולשם כך הקים את "סיעת עוז", בשיתוף עם אישי ציבור וספורט כגון שאול אייזנברג, יו"ר הכנסת לשעבר אברהם בורג, ח"כ לשעבר אבו וילן ומאמנת רמת השרון אורנה אוסטפלד. לאחר מערכת בחירות מלאת עימותים עם איגוד הכדורסל ורשימת חמשת המרכזים, ששיאם בפנייה משפטית שנדחתה לפסול את מועמדות סיעת עוז, זכתה הסיעה ל-374 קולות השווים בערכם ל-9 מנדטים בהנהלת האיגוד, לעומת 1,174 קולות של סיעת חמשת המרכזים השווים בערכם ל-30 מנדטים.

ב-24 בדצמבר 2013 חתם שרף עד לתום העונה במכבי ראשון לציון
עם אופציה להמשיך לעונה נוספת בקבוצה.

ב-2 ביוני 2014, מכבי ראשון לציון העמידה תקציב נמוך מדי לדעתו ולכן, בגלל פערי הצדדים, החליט צביקה לעזוב את משרת מאמן הקבוצה.

בחודש ינואר 2015 חתם בקבוצת מכבי אשדוד באר טוביה, במקומו של ליאור ליובין שפוטר.

ב-10 באפריל 2018 חתם בקבוצת מכבי ראשון לציון במקומו של שמוליק ברנר, על חוזה עד לתום העונה הבאה. בתחילת העונה הוביל את הקבוצה לניצחון בטורניר גביע ווינר, אך ב-26 בנובמבר 2018 פוטר מתפקידו והוחלף על ידי גיא גודס עקב יכולתה החלשה של הקבוצה.

 תארים והישגים 
תארים בישראל כמאמן
שמאל|ממוזער|250px|צביקה שרף בריאיון לערוץ הראשון לאחר העפלת נבחרת ישראל בכדורסל לאליפות אירופה 2009
 אליפות ליגת העל בכדורסל - 10 (1983/1984 - 1986/1987, 1988/1989 - 1991/1992, 1995/1996 - 1996/1997) - כולן עם מכבי תל אביב.
 גביע המדינה בכדורסל - 6 (1984/1985, 1985/1986, 1986/1987, 1988/1989, 1989/1990, 1990/1991) - כולם עם מכבי תל אביב.
 גביע הליגה בכדורסל - 1 (2018/2019) - עם מכבי ראשון לציון
 כעוזר מאמן זכה עם מכבי תל אביב, תחת המאמן רודי דאמיקו, בגביע-אירופה, בגביע הבין-יבשתי, באליפות ליגת העל בכדורסל ובגביע המדינה בכדורסל בעונת 1980/1981.

הישגים באירופה כמאמן
 זכייה בגביע אירופה למחזיקות גביע - עונת 1992/1993 עם אריס סלוניקי.
 זכייה בגביע הרוסי - עונת 2010/11 עם ספרטק סנט פטרסבורג.
 שלוש השתתפויות בגמר גביע אירופה לאלופות - 1986/1987, 1988/1989 ו-2007/2008 עם מכבי תל אביב.
 שלוש השתתפויות בטורניר הפיינל פור של גביע אירופה לאלופות - 1988/1989 (מקום 2) - 1990/1991 (מקום 3) - ו-2007/2008 (מקום 2) עם מכבי תל אביב.

 חייו האישיים 
נשוי משנת 1973 לכדורסלנית העבר רונית שרף ולהם שני בנים.

לקריאה נוספת
 עפר שלח, צייד בודד; בתוך: ספורט 5 - הספר, עורך: ירון טלפז, עמ' 108–111, טבע הדברים, 2002

קישורים חיצוניים











 הערות שוליים 

קטגוריה:מאמני ספרטק סנקט פטרבורג
קטגוריה:מאמני כדורסל ישראלים
קטגוריה:מאמני מכבי תל אביב בכדורסל
קטגוריה:סגל ערוץ הספורט
קטגוריה:דירקטורים ישראלים
קטגוריה:סגל 103fm
קטגוריה:עסקני כדורסל ישראלים
קטגוריה:פרשני כדורסל ישראלים
קטגוריה:פרשני ספורט ישראלים
קטגוריה:מאמני הפועל ירושלים בכדורסל
קטגוריה:מאמני נבחרת ישראל בכדורסל
קטגוריה:מאמני מכבי ראשון לציון
קטגוריה:מאמני הפועל תל אביב בכדורסל
קטגוריה:מאמני אריס סלוניקי בכדורסל
קטגוריה:מאמני פאוק סלוניקי בכדורסל
קטגוריה:מאמני מכבי אשדוד בכדורסל
קטגוריה:מאמני דינמו מוסקבה בכדורסל
קטגוריה:מאמני אליצור מכבי נתניה
קטגוריה:מאמני הפועל רמת גן בכדורסל
קטגוריה:מאמנים שזכו בגביע המדינה בכדורסל
קטגוריה:מאמנים שזכו בגביע ווינר בכדורסל
קטגוריה:מאמנים שזכו באליפות ישראל בכדורסל
קטגוריה:ישראלים שנולדו ב-1951